Video: Grappige video van hond wat met vlag vlugLucie Green sit Lily, die negejarige bassethond, agterna (Foto: Skermgreep uit die video) Sosialemediagebruikers lag lekker vir ŉ video van ŉ hond wat met ŉ Coca-Cola-vlag op die vlug slaan en ŉ vrou wat hom agternasit. Lucie Green, ŉ vrywilliger by Bay of Islands Animal Rescue in Kawakawa, in die noorde van Nieu-Seeland, het oudergewoonte voor werk saam met die negejarige bassethond, Lily, gaan stap. Sy het aan die NZ Herald gesê sy wou gou by ŉ bakkery in hardloop om ŉ lekkerny vir Lily te koop. “Dit was die dag reënerig en die wind het gewaai en ek het nie mooi gedink wat ek doen nie. Ek het haar aan die vlagpaal reg voor die deur vasgemaak sodat sy my kon sien waar ek by die toonbank staan,” verduidelik Lucie. “Ek weet nie wat haar skrik op die lyf gejaag het nie, maar die volgende oomblik het sy begin hardloop en wou vir niemand stop nie!” Kringtelevisiebeeldmateriaal wys hoe Lucie heen en weer oor die pad agter Lily (en die vlag) aan hardloop. Lucie lag saam oor die video. “Dit lyk of ek ŉ branderplankryer in die straat af jaag!” Sy het egter ook eers besef dat hulle voor aankomende verkeer in gehardloop het toe sy die video gesien het. “Ek het haar naam geroep en haar uiteindelik ingehaal.” Lily was self op pad huis toe. Toe sy en Lily uiteindelik weer by die huis kom, het sy besef sy moet nog die vlag gaan teruggee en vir die worsie gaan betaal! (Hou Lucy en Lily aanvanklik aan die linkerkant van die video dop) Klik hier as die video nie direk in jou webblaaier speel nie